Πατάτες στο τηγάνι με αυγά και φέτα
Πατάτες στο τηγάνι με αυγά και φέτα: από τις συνταγές που έρχονται συχνά να μας θυμίσουν ότι τα λίγα αλλά διαλεχτά υλικά μετατρέπουν μια απλούστατη συνταγή σε αξιομνημόνευτη γευστική εμπειρία.
500 γρ. πατάτες, καθαρισμένες , 5 αυγά από κότες ελευθέρας βοσκής , 250 γρ. φέτα της αρεσκείας μας, θρυμματισμένη , αλάτι, φρεσκοτριμμένο πιπέρι , ελαιόλαδο, για το τηγάνισμα
Για να φτιάξουμε τις πατάτες στο τηγάνι με αυγά και φέτα, ξεκινάμε κόβοντας τις πατάτες για τηγανητές, αλλά μεγαλούτσικες. Ζεσταίνουμε μπόλικο ελαιόλαδο σε βαθύ τηγάνι και τις τηγανίζουμε όπως συνηθίζουμε, μέχρι να ροδίσουν. Περίπου στα μισά του τηγανίσματος δοκιμάζουμε να τις τρυπήσουμε με πιρούνι και ελέγχουμε αν έχουν μαλακώσει, αν έχουν «βράσει», πριν προλάβουν να αρχίσουν να ροδίζουν και ξανασφίξουν. Όταν το πιρούνι τις διαπερνά εύκολα, τις ανακατεύουμε μερικές φορές ώστε κάποιες να κομματιαστούν. Έπειτα τις αφήνουμε να ολοκληρώσουν το τηγάνισμά τους μέχρι να ροδίσουν ωραία.Με μια τρυπητή κουτάλα τις μεταφέρουμε σε άλλο τηγάνι, μαζί με το λάδι που θα παρασύρουν μαζί τους. Αλατίζουμε και ανακατεύουμε.Τοποθετούμε αυτό το τηγάνι σε σχετικά δυνατή φωτιά και προσθέτουμε τα αυγά. Ανακατεύουμε σχεδόν ασταμάτητα με ένα πιρούνι μέχρι τα αυγά να σφίξουν, να κομματιαστούν και να ενωθούν με τις πατάτες. Ρίχνουμε τη θρυμματισμένη φέτα και ανακατεύουμε μια-δυο φορές μέχρι να μισολιώσει. Πασπαλίζουμε με μπόλικο φρεσκοτριμμένο πιπέρι, αποσύρουμε από τη φωτιά και σερβίρουμε αμέσως.
Αυγά,Πατάτες,Φέτα